মাধ্যমিকে অঙ্ক পরীক্ষার দিন ময়নাগুড়ি সুভাষনগর হাইস্কুলের প্রধান শিক্ষক হরিদয়াল রায়ের বিরুদ্ধে প্রশ্ন ফাঁসের অভিযোগ ওঠে। সেটা হাতেনাতে ধরার দাবি করেন স্কুল ইন্সপেক্টর (এসআই) বিশ্বনাথ ভৌমিক। এই ঘটনার ভিডিয়ো করেছিলেন ওই স্কুলের ইংরেজির শিক্ষক বিশ্বজিৎ রায়। বিষয়টি নিয়ে তদন্ত করছে মধ্যশিক্ষা পর্ষদ। এর মধ্যে বিশ্বজিৎবাবুকে নানা কারণে শো কজ করল ওই স্কুলের পরিচালন কমিটি। কর্তৃপক্ষের তরফে অবশ্য দাবি করা হয়েছে, এর সঙ্গে প্রশ্ন ফাঁস কাণ্ডের কোনও সম্পর্ক নেই। বিশ্বজিতের হাতে গত ৩০ মে শো কজের চিঠি তুলে দেয় স্কুলের পরিচালন কমিটি। সাত দিনের মধ্যে তাঁকে জবাব দিতে বলা হয়েছে। বিশ্বজিৎবাবু জানান, আইনজীবীর সঙ্গে পরামর্শ করে তিনি জবাব দেবেন। চিঠিতে শো কজের তিনটি কারণ উল্লেখ করে জবাব চাওয়া হয়েছে। এক) স্কুলে অনুমতি ছাড়াই ২২-২৫ মার্চ অবধি সাংবাদিকদের স্কুল ক্যাম্পাসে সরাসরি ডেকে এনেছেন বিশ্বজিৎ। কোন অধিকারে তিনি এই কাজ করেছেন? দুই) গত ২৬ মার্চ স্কুলের পরিচালন কমিটির সিদ্ধান্ত হয়, কমিটির সভাপতির অনুমতি ছাড়া স্কুলের কেউ সংবাদমাধ্যমের সঙ্গে যোগাযোগ রাখবে না। তবু স্কুলের মিড ডে মিল সংক্রান্ত একটি ‘ভিডিয়ো ক্লিপ’ সোশ্যাল মিডিয়ায় পোস্ট করেছেন বিশ্বজিৎবাবু। কেন? তিন) সংবাদমাধ্যমের সামনে স্কুলের ছাত্রদের সম্পর্কে মানহানিকর মন্তব্য করেছেন বিশ্বজিৎ। কেন? হরিদয়ালবাবু এ দিন বলেন, ‘‘বিধিনিষেধ থাকা সত্ত্বেও বিশ্বজিৎ সম্প্রতি মিড ডে মিলের একটি ভিডিয়ো তিনি সংবাদমাধ্যমের হাতে তুলে দেন। স্কুলের বিভিন্ন অভ্যন্তরীণ বিষয়কে উদ্দেশ্যপ্রণোদিত ভাবে একাধিক বার সংবাদমাধ্যমের সামনে তুলে ধরার জন্য এর পরে তাঁকে শো কজ করার সিদ্ধান্ত নেন স্কুলের সমস্ত শিক্ষক-শিক্ষিকা এবং পরিচালন কমিটির সদস্যরা। হরিদয়ালের বক্তব্য, ‘‘এর সঙ্গে প্রশ্ন ফাঁস কাণ্ডের কোনও সম্পর্ক নেই।’’ স্কুলের পরিচালন কমিটির সভাপতি নিখিল অধিকারী বলেন, ‘‘উনি এমন সব কাজ করেছেন যাতে স্কুলের সম্মানহানি ঘটেছে। তাই পরিচালন কমিটি ওঁকে শো কজ করেছে। সাত দিনের মধ্যে সন্তোষজনক জবাব না পেলে পরবর্তী পদক্ষেপ করা হবে।’’ এই নিয়ে বিশ্বজিৎ বলেন, ‘‘আমি চিঠি পেয়েছি। এখন ডিএলএড (ডিপ্লোমা ইন এলিমেন্টারি এডুকেশন) পরীক্ষা নিয়ে ব্যস্ত। খুব তাড়াতাড়ি উকিলের সঙ্গে পরামর্শ করে শো কজের উত্তর দিব।’’